KYK: Vragmotor waai om in stormsterk wind | Netwerk24
Deur Marelize Barnard 09 Julie 2020 14:34
Buite Villiersdorp het ’n vragmotor omgewaai nadat die bestuurder daarvan uitgespring het.
Die Suid-Afrikaanse Weerdiens (SAWD) het sy waarskuwing herhaal dat mense versigtig moet wees met ’n stormsterk wind van tussen 65 km/h en 90 km/h wat in die Wes-Kaap, Oos-Kaap en suidelike asook westelike dele van die Noord-Kaap skade kan veroorsaak.
Een van die dorpe waar die wind skade aangerig het, is in De Doorns waar ’n gedeelte van die F.J. Conradie Primêre Skool se dak afgewaai het. Foto: Facebook
Kenny Africa, Wes-Kaapse provinsiale verkeershoof, het Donderdagmiddag gewaarsku dat gure weer oor die provinsie heen ervaar word.
“Dit reën verskriklik, die paaie is glad en glibberig en daar is plekke waar die sig nie goed is nie,” sê Africa.
Die dak van die F.J. Conradie Primêre Skool in De Doorns het afgewaai. Foto: Facebook
Hy het ’n ernstige en dringende boodskap aan bestuurders gerig om nie kanse te waag en voertuie verby te steek nie.
Hy sê daar het ook reeds ’n vragmotor op die N2 by Baden Powell-rylaan omgewaai.
Die sterk wind tussen Calitzdorp en Ladismith. Foto: Twitter
Verder is daar sterk rukwinde tussen Villiersdorp en Worcester, asook Villiersdorp en Grabouw by die Theewaterskloofdam waar daar sandstorms is.
Moenie op die pad gaan as dit nie nodig is nie, maan Africa.
Anton Bredell, Wes-Kaapse LUR vir plaaslike regering, omgewing en ontwikkeling, het mense ook versoek om binnenshuis te bly en so ver moontlik nié op die paaie te gaan nie. Hy het gewaarsku teen die gevare van bome wat ontwortel kan word.
’n Satellietbeeld van die kouefront wat Donderdagoggend oor die land begin beweeg. Foto: Suid-Afrikaanse Weerdiens
Bredell sê mense moet die nommer 112 op hul selfoon bel in geval van nood en hulle moenie probeer om deur vinnig vloeiende water te ry nie.
Een van die dorpe waar die wind reeds skade aangerig het, is in De Doorns waar ’n gedeelte van die F.J. Conradie Primêre Skool se dak afgewaai het.
Meer oor: Villiersdorp | Wind | Vragmotor
KYK: Sterk wind waai vragmotor om op N7
Hugenote-tonnel gesluit ná wind vragmotor omwaai